KIRJALLINEN KYSYMYS E-2849/99 esittäjä(t): Bartho Pronk (PPE-DE) komissiolle. Päätös sosiaalivakuutukseen oikeutettujen piirin laajentamisesta ja rajoittamisesta (uusi kuninkaallinen asetus KB 746).



Virallinen lehti nro 280 E , 03/10/2000 s. 0147 - 0148



KIRJALLINEN KYSYMYS E-2849/99 esittäjä(t): Bartho Pronk (PPE-DE) komissiolle (18. tammikuuta 2000) Aihe: Päätös sosiaalivakuutukseen oikeutettujen piirin laajentamisesta ja rajoittamisesta (uusi kuninkaallinen asetus KB 746) Alankomaissa tuli 1. tammikuuta voimaan muutos, joka koskee päätöstä sosiaalivakuutukseen oikeutettujen piirin laajentamisesta ja rajoittamisesta (uusi kuninkaallinen asetus KB 746). Tämän päätöksen mukaan ne eläkkeellä olevat, jotka nauttivat pitkäaikaista eläkettä ja asuvat toisessa jäsenvaltiossa, eivät enää kuulu vakuutuksen piiriin. Useiden mielestä päätös on ristiriidassa asetuksen 1408/71(1) ja yhteisön oikeuskäytännön kanssa. 1. Alankomaiden hallitus ei ole tätä mieltä, kuten valtiosihteeri Hoogervorstin Alankomaiden parlamentin alahuoneen jäsenen Verburgille antamasta vastauksesta ilmenee. Valtiosihteeri perustelee kantansa yhteisöjen tuomioistuimen 11. kesäkuuta 1998 asiassa C-275/96 A. Kuusijärvi v. Riksförsäkringsverket antamalla päätöksellä ja vuonna 1991 tehdyllä asetuksen muutoksella. Puoltaako komissio tätä kantaa? Voisiko se ilmoittaa, miten asia C-275/96 liittyy kyseiseen käsiteltävään asiaan, sillä kysymyksen esittäjä ei havaitse selvää yhteyttä asian C-275/96 ja kyseisen Alankomaiden asetuksen muuttamisen välillä? 2. Jos komissio katsoo, että kiisteltyyn asetukseen tehty ristiriitainen muutos on mahdollisesti yhteisön lainsäädännön vastainen, mihin toimiin se aikoo ryhtyä? (1) EYVL L 149, 5.7.1971, s. 2. Anna Diamantopouloun komission puolesta antama vastaus (25. helmikuuta 2000) Komission saamien tietojen mukaan on todella niin, että 1. tammikuuta 2000 lähtien Alankomaiden sosiaaliturvaan kuuluvia, aikaisemmin Alankomaissa tapahtuneen ammatinharjoittamisen perusteella myönnettäviä pitkäaikaisia etuuksia (WAO, AOW) saavat henkilöt, jotka asuvat toisessa jäsenvaltiossa, eivät enää kuulu pakollisen sosiaalivakuutuksen piiriin Alankomaissa. Tästä lainmuutoksesta seuraa, että pakollisia sosiaaliturvamaksuja ei enää pidätetä ja että kyseisillä henkilöillä ei ole enää oikeutta esimerkiksi perhe-etuuksiin (AKW), lesken- ja orvoneläkkeeseen (ANW) tai korvauksiin sairaudesta aiheutuvista erityiskuluista (AWBZ). Vähintään 65-vuotiailla on kuitenkin oikeus ottaa vapaaehtoinen vakuutus (ANW) jälkeenjäävien sosiaaliturvan varmistamiseksi. On syytä tutkia tämän lainmuutoksen pätevyyttä suhteessa yhteisön lainsäädäntöön, erityisesti sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14. kesäkuuta annetun neuvoston asetuksen (ETY) N:o 1408/71(1) tiettyihin säännöksiin, joita yhteisöjen tuomioistuin on tulkinnut muun muassa asiassa C-275/96(2), Kuusijärvi, 11.6.1998 antamassaan tuomiossa. Tuomioistuin katsoi siinä, että asetus (ETY) N:o 1408/71 ei ole ristiriidassa jäsenvaltion sellaisen lainsäädännön kanssa, jonka mukaan työnteon lopettaneeseen henkilöön sovelletaan jäsenvaltion lainsäädäntöä sillä edellytyksellä, että hänen asuinpaikkansa on edelleen kyseisessä valtiossa. Tuomioistuin myös katsoi, että tällainen henkilö menettää oikeutensa jäsenvaltion lainsäädännön perusteella myönnettäviin perhe-etuuksiin, jos hän on muuttanut toiseen jäsenvaltioon ja asuu siellä perheensä kanssa. Komissio on saanut useita valituksia henkilöiltä, joita kyseinen Alankomaiden lakiuudistus koskee, ja on sen vuoksi pyytänyt Alankomaiden viranomaisilta lisätietoja asiasta voidakseen ottaa kantaa tähän monitahoiseen kysymykseen. Komissio on saanut Alankomaiden viranomaisilta yksityiskohtaisen vastauksen, jonka se tutkii huolellisesti. (1) EYVL L 28, 30.1.1997 (oikaisu). (2) Kok. 1998, s. I-3419.